Tarybos Reglamentas (EEB) Nr. 3252/87
1987 m. spalio 19 d.
dėl mokslo tiriamojo darbo žuvininkystės sektoriuje koordinavimo ir skatinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Tarybos reglamente (EEB) Nr. 101/76 [2] numatyta, kad siekiant koordinuoti valstybių narių žuvininkystės sektoriaus struktūrinę politiką Sutarties 43 straipsnio 2 dalyje nustatyta tvarka turi būti patvirtintos priemonės, kuriomis būtų koordinuojama valstybių narių mokslo tiriamojo darbo ir mokslinės bei techninės pagalbos šioje srityje politika;
kadangi dėl paskutinių įvykių, turėjusių įtakos žuvininkystės sektoriui, ypač dėl žvejybos zonų išplėtimo iki 200 mylių ir Bendrijos žuvų išteklių apsaugos ir valdymo sistemos sukūrimo, padidėjo poreikis Bendrijos žuvininkystės sektoriuje veiksmingai koordinuoti biologinį, technologinį ir ekonominį mokslo tiriamąjį darbą, kad Bendrijos laivynams būtų lengviau prisitaikyti prie naujų žvejybos sąlygų;
kadangi norint pradėti taikyti priemones, leidžiančias veiksmingai koordinuoti Bendrijoje žuvininkystės srityje atliekamą mokslo tiriamąjį darbą, reikia papildyti Reglamento (EEB) Nr. 101/76 nuostatas dėl žuvininkystės srityje vykdomo mokslo tiriamojo darbo, ypač suderinant nuolatinį keitimąsi mokslo, ekonomine ir finansine informacija apie Bendrijoje minėtoje srityje atliekamą mokslo tiriamąjį darbą ir koordinuojant tokį mokslo tiriamąjį darbą tose srityse, kurios gali turėti poveikį Bendrijos žvejybos pramonės prisitaikymui;
kadangi 1987 m. rugsėjo 28 d. Tarybos sprendime 87/516/Euratomas, EEB dėl Bendrijos veiklos mokslo tiriamojo darbo ir technologijų plėtros toje srityje bendrosios programos (nuo 1987 m. iki 1991 m.) [3] buvo visų pirma numatyta įgyvendinti tas mokslo tiriamojo darbo programas, kurios leistų pagaminti daugiau žuvininkystės produktų, pagerintų jų kokybę ir perdirbimą;
kadangi mokslo tiriamojo darbo koordinavimas ir skatinimas reiškia, kad Bendrija turėtų remti ir prisidėti prie valstybėse narėse atliekamo darbo, kad būtų geriau įvykdyti mokslo tiriamojo darbo reikalavimai ir patenkinti bendrosios žuvininkystės politikos poreikiai;
kadangi šiuo tikslu turėtų būti numatyta parengti Bendrijos mokslo tiriamojo darbo ir jo koordinavimo programas tose srityse, kurios yra ypač svarbios siekiant bendrosios žuvininkystės politikos tikslų;
kadangi Žvejybos pramonės nuolatinis komitetas (SCFI) ir Žuvininkystės mokslo ir technikos komitetas (STCF) gali geriausiai padėti ir patarti Komisijai šiai vykdant jai pavestas užduotis dėl mokslo tiriamojo darbo žuvininkystės srityje koordinavimo ir skatinimo;
kadangi minėtų komitetų bei Mokslinių ir techninių tyrimų komiteto (CREST) darbas turi būti koordinuojamas;
kadangi norint, kad būtų pasinaudota mokslo tiriamojo darbo, kuriame dalyvauja Bendrija, rezultatais, būtina užtikrinti, kad Bendrijos suinteresuotos šalys galėtų su jais susipažinti;
kadangi turi būti numatyta, kad Bendrija prisidės prie Bendrijos mokslo tiriamojo darbo ir jo koordinavimo programų finansavimo,
PRIĖMĖ ŠĮ REGLAMENTĄ:
1 straipsnis
1. Kad būtų pasiekti bendrosios žuvininkystės politikos tikslai, valstybėse narėse žuvininkystės srityje atliekamas mokslo tiriamasis darbas koordinuojamas ir skatinamas Bendrijos lygmeniu vadovaujantis šiame reglamente nustatytomis nuostatomis.
2. Taikant šį reglamentą atsižvelgiama į bendrąsias Bendrijos nustatytas mokslo ir technologijų politikos kryptis.
I DALIS
Informavimas ir konsultavimas
2 straipsnis
Tvarka, kuria valstybės narės ir Komisija teikia informaciją ir konsultuojasi, nustatoma vadovaujantis 3 ir 4 straipsnių nuostatomis.
3 straipsnis
1. Valstybės narės kiekvienais metais informuoja Komisiją apie joms vadovaujant ar teikiant finansinę pagalbą vykdomos ar planuojamos vykdyti mokslo tiriamojo darbo žuvininkystės srityje veiklos pobūdį ir mastą.
Jos tais pačiais terminais siekia informuoti Komisiją apie kitų įstaigų atliekamą ar planuojamą žuvininkystės mokslo tiriamąjį darbą.
2. Komisija nuolat registruoja informaciją apie šio straipsnio 1 dalyje nurodytą mokslo tiriamojo darbo veiklą.
3. Komisija, vadovaudamasi Tarybos reglamento (EEB) Nr. 4028/86 [4] 47 straipsnyje nustatyta tvarka, patvirtina išsamias šio straipsnio taikymo taisykles, ypač sąlygas, kuriomis gauta informacija gali būti pasiekiama suinteresuotoms šalims.
4 straipsnis
1. Komisija nuolat tiria ir vertina Bendrijoje atliekamo mokslo tiriamojo darbo žuvininkystės srityje kryptis ir naujoves. Žvejybos pramonės nuolatiniame komitete šiuo tikslu ji konsultuojasi su valstybėmis narėmis.
2. Komisija užtikrina, kad šio komiteto darbas ir Žuvininkystės mokslo ir technikos komiteto bei Mokslinio ir techninio tyrimo komiteto darbas būtų koordinuojamas.
II DALIS
Bendrijos mokslo tiriamasis darbas ir mokslo tiriamojo darbo koordinavimo programos
5 straipsnis
Remdamasi Komisijos pasiūlymu Taryba Sutarties 43 straipsnyje nustatyta tvarka patvirtina:
a) Bendrijos mokslo tiriamojo darbo programas ypač svarbiose bendrosios žuvininkystės politikos srityse;
b) Bendrijos mokslo tiriamojo darbo koordinavimo programas, skirtas padėti racionaliai organizuoti naudojamus išteklius, veiksmingai pasinaudoti rezultatais ir dirbti laikantis bendrosios žuvininkystės politikos tikslų.
6 straipsnis
1. Komisija užtikrina, kad Bendrijos mokslo tiriamojo darbo programos būtų įgyvendinamos sudarant mokslo tiriamojo darbo atlikimo sutartis, kurių išlaidos būtų finansuojamos kartu su mokslo tiriamojo darbo centrais ir institutais.
2. Komisija užtikrina, kad Bendrijos mokslo tiriamojo darbo koordinavimo programos būtų įgyvendinamos organizuojant seminarus, konferencijas, pažintines išvykas, tyrėjų mainus ir mokslo specialistų darbo susitikimus bei, jei reikia, lyginant, analizuojant ir skelbiant rezultatus.
3. Taikydama šio straipsnio 1 ir 2 dalis Komisija gali pasitelkti aukšto lygio specialistus.
4. Sprendimus dėl šio straipsnio 1 dalyje nurodytų Bendrijos mokslo tiriamojo darbo programų įgyvendinimo ir Bendrijos mokslo tiriamojo darbo koordinavimo programų Komisija priima Tarybos reglamento (EEB) Nr. 4028/86 47 straipsnyje nustatyta tvarka.
III DALIS
Bendrosios nuostatos
7 straipsnis
Bendrija prisideda prie Bendrijos mokslo tiriamojo darbo ir mokslo tiriamojo darbo koordinavimo programų įgyvendinimo finansavimo. Šiam tikslui numatomus finansinius poreikius nustato Taryba 5 straipsnyje nustatyta tvarka. Kiekvienų finansinių metų asignavimai kasmet nustatomi Europos Bendrijų bendrajame biudžete.
8 straipsnis
Bendrijos mokslo tiriamojo darbo ir mokslo tiriamojo darbo koordinavimo programų rezultatai skelbiami vadovaujantis Bendrijos reglamentu (EEB) Nr. 2380/74 [5].
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1987 m. spalio 19 d.